पटना । जीवन के 20 वर्ष काफी परेशानी से भरा रहा। इस दरम्यान आत्महत्या करने के विचार भी मन में आते थे। सरकारी नौकरी और बिजनेस पहले भी सुलभ नहीं था। स्नातक करने के बाद रोजगार के लिए दर-दर की ठोकरें खाईं। ये बातें बुधवार को सुलभ इंटरनेशनल के संस्थापक पद्म भूषण डॉ. बिंदेश्वर पाठक ने पटना विश्वविद्यालय के अंग्रेजी विभाग में छात्रों से बातचीत में कहीं। उन्होंने कहा कि बीपी मिश्रा के 500 रुपये के कारण ही आज सुलभ इंटरनेशनल में 60,000 से अधिक कर्मी कार्यरत हैं। उन्होंने कहा कि जीवन की दुश्वारियों से परेशान होकर किसी कार्यवश 1973 में आरा नगरपालिका गया। साइनबोर्ड देखकर तत्कालीन अधिकारी बीपी मिश्रा को शौचालय निर्माण का आइडिया दिया। इस पर नगरपालिका परिसर में 500 रुपये देकर शौचालय बनाने को कहा। प्रयोग सफल रहा। इसके बाद पटना में रिजर्व बैंक के बगल में शौचालय का निर्माण कर उसका नाम 'सुलभ शौचालय' दिया। इसके बाद पीछे मुड़कर नहीं देखा।